

**"Өнімді бөлу туралы түпкілікті келісімдегі үлесті басқару жөніндегі компания" жауапкершілігі шектеулі серіктестігін құру туралы**

Қазақстан Республикасы Үкіметінің 2012 жылғы 3 мамырдағы № 570 Қаулысы

      "Мемлекеттік мүлік туралы" Қазақстан Республикасының 2011 жылғы 1 наурыздағы Заңына сәйкес Қазақстан Республикасының Үкіметі **ҚАУЛЫ ЕТЕДІ**:

      1. Жарғылық капиталына мемлекет жүз пайыз қатысатын "Өнімді бөлу туралы түпкілікті келісімдегі үлесті басқару жөніндегі компания жауапкершілігі шектеулі серіктестігі (бұдан әрі – серіктестік) құрылсын.

      2. Серіктестік қызметінің негізгі мәні Қарашығанақ мұнай-газ

конденсаты кен орнының мердігерлік учаскесіне қатысты өнімді бөлу

туралы түпкілікті келісімдегі (бұдан әрі – ӨБТК) қатысу үлестерін тиімді басқаруды қамтамасыз ету болып айқындалсын.

      3. Серіктестіктің жарғылық капиталын қалыптастыру осы қаулының қосымшасында көрсетілген Қазақстан Республикасы Қаржы министрлігінің Мемлекеттік мүлік және жекешелендіру комитетінің (бұдан әрі – Комитет) теңгеріміндегі республикалық мүлік есебінен жүзеге асырылсын.

      4. Комитет заңнамада белгіленген тәртіппен:

      1) серіктестіктің жарғысын бекітуді және әділет органдарында мемлекеттік тіркелуін қамтамасыз етсін;

      2) серіктестіктің жарғылық капиталын ӨБТК-ге, ілеспе құжаттарға, бірлескен қызмет туралы келісімге қатысу үлесінің қосымша салымы түрінде және Қарашығанақ мұнай-газ конденсаты кен орнының мердігерлік учаскесіне қатысты беру жолымен ұлғайтуды жүзеге асырсын;

      3) осы қаулыдан туындайтын өзге де шараларды қабылдасын.

      5. Комитет осы қаулының 4-тармағында көзделген іс-шаралар аяқталғаннан кейін серіктестіктің жарғылық капиталына мемлекеттің жүз пайыз мөлшеріндегі қатысу үлесін заңнамада белгіленген тәртіппен "Самұрық-Қазына" ұлттық әл-ауқат қоры" акционерлік қоғамының (бұдан әрі – Қор) акцияларын төлеуге берсін.

      6. Комитет Қормен бірлесіп, белгіленген тәртіппен осы қаулының 5-тармағынан туындайтын өзге де шараларды қабылдасын.

      7. Осы қаулы қол қойылған күнінен бастап қолданысқа енгізіледі.

*Қазақстан Республикасының*

*Премьер-Министрі                                     К. Мәсімов*

Қазақстан Республикасы

Үкіметінің

2012 жылғы 3 мамырдағы

№ 570 қаулысына

қосымша

 **"Өнімді бөлу туралы түпкілікті келісімдегі үлесті басқару**
**жөніндегі компания жауапкершілігі шектеулі серіктестігінің**
**жарғылық капиталына берілетін республикалық мүліктің**
**тізбесі**

|  |  |  |  |
| --- | --- | --- | --- |
| р/с №  | Атауы | Өлшем бірлігі | Саны |
| 1 | Color II (Apple 12/600) түрлі түсті лазерлік принтер | дана | 1 |
| 2 | HP LJ 5100N лазерлік желілік принтер | дана | 4 |
| 3 | HP LJ 1005М МФУ | дана | 2 |
| 4 | HP Scan Jet 5P сканері | дана | 1 |
| 5 | PANASONIC KX-FT 934 CA факсі | дана | 2 |

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК